Mohai V. Lajos

*A szénhordók keze nyoma*

A lovak, a lovak, a szenesek lovai,

a csatakos homlokú szenesek lovai,

a kezek, a kezek, a szenesek kezei,

a kezek, a kezek ibolyaszín erei,

a szemek korommal festett színei,

szenesek kezei, ibolyaszín erei --

mozdulatlan tárnák, alvadt üregek

tavalyról itt-maradt kő-hidegek

falakon sóvirág-tenyerek

földes padlón agyag-cserepek

pincebogarak, fénylő-pikkelyek

csigaházak, ezüst-vízcseppek

pincetorkok szélsebes robaja

szívlapát döreje-moraja

bakancsok dobogó üteme

lépcsőfok csapott pereme

vesszőkosár pergő ütege --

zuhog a lignit, a kőszén, a brikett,

a tojásbrikett, a szalmabrikett

torkos a pince, elnyeli négy fala

diószén csörgedez ide-oda:

a szénhordók keze nyoma!